FI Euroopan unionin virallinen lehti L 60/20

KOMISSION DIREKTIIVI 2010/20/EU,

annettu 9 päivänä maaliskuuta 2010,

neuvoston direktiivin 91/414/ETY muuttamisesta tolyylifluanidin poistamiseksi tehoaineiden joukosta ja kyseistä ainetta sisältäville kasvinsuojeluaineille annettujen lupien peruuttamisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (1) ja erityisesti sen 6 artiklan 1 kohdan kolmannen luetelmakohdan,

sekä katsoo seuraavaa:

(1) Tolyylifluanidi sisältyy direktiivin 91/414/ETY liitteeseen I, jossa esitetään kasvinsuojeluaineissa sallittujen tehoaineiden luettelo.

(2) Tolyylifluanidia sisältävien kasvinsuojeluaineiden juomaveden saastumiseen johtavaa käyttöä koskevista suojatoimenpiteistä 4 päivänä toukokuuta 2007 tehdyssä komission päätöksessä 2007/322/EY (2) päätettiin, että jäsenvaltioiden, joissa käytetään otsonia juomaveden käsittelyyn, on kiellettävä sellainen tolyylifluanidin käyttö, josta voi seurata nitrosamiinien aiheuttama juomaveden saastuminen. Syynä tähän toimenpiteeseen oli se, että oli havaittu, että tällaisella käsittelyllä kyseisen tehoaineen eräs metaboliitti, N,N-dimetyylisulfamidi, saattaa muuttua ihmisten terveydelle haitallisiksi nitrosamiineiksi.

(3) Jäsenvaltioiden oli päätöksen 2007/322/EY nojalla lisäksi varmistettava, että se ilmoittaja, jonka pyynnöstä tolyylifluanidi oli sisällytetty direktiivin 91/414/ETY liitteeseen I, toimittaa tutkimukset kyseisen tehoaineen huuhtoutumiskäyttäytymisestä ja olosuhteista, joissa nitrosamiinien muodostuminen voidaan sulkea pois.

(4) Ilmoittaja Bayer CropScience toimitti 5 päivänä heinäkuuta 2007 esittelevälle jäsenvaltiolle vaaditut tutkimukset, mukaan luettuna tutkimukset ja tiedot metaboliitin N,N-dimetyylisulfamidi fysikaalisesta, kemiallisesta ja toksikologisesta kehityksestä ja käyttäytymisestä ja sen ekotoksikologisista ominaisuuksista.

(5) Esittelevä jäsenvaltio toimitti komissiolle 20 päivänä helmikuuta 2008 arviointikertomukseen lisäyksen kyseisten tutkimusten ja tietojen arvioinnista. Jäsenvaltiot ja komissio tarkastelivat lisäystä elintarvikeketjua ja eläinten terveyttä käsittelevässä pysyvässä komiteassa 22 päivänä tammikuuta 2010.

(6) Lisäyksessä tultiin siihen tulokseen, ettei tolyylifluanidin huuhtoutumiskäyttäytymiseen ja nitrosamiinien muodostumiseen liittyviä huolenaiheita voitu sivuuttaa. Lisäksi todettiin, että tolyylifluanidia sisältävien kasvinsuojeluaineiden käyttö saattaa johtaa siihen, että metaboliittia N,N-dimetyylisulfamidi kertyy kohtuuttomasti pohjaveteen. Näin ollen tultiin siihen tulokseen, ettei tolyylifluanidi enää täytä direktiivin 91/414/ETY 5 artiklan 1 kohdan a ja b alakohdan vaatimuksia.

(7) Ilmoittaja toimitti arviointikertomuksen lisäystä koskevat huomautuksensa. Näitä huomautuksia tarkasteltiin huolellisesti. Edellä mainittuja kysymyksiä ei voitu ilmoittajan esittämistä perusteluista huolimatta kuitenkaan sivuuttaa, ja toimitettujen ja arvioitujen tietojen perusteella tehdyt arvioinnit eivät ole osoittaneet, että tolyylifluanidia sisältävien kasvinsuojeluaineiden voitaisiin odottaa yleisesti täyttävän ehdotetuissa käyttöolosuhteissa direktiivin 91/414/ETY 5 artiklan 1 kohdan a ja b alakohdan vaatimukset.

(8) Tolyylifluanidi olisi sen vuoksi poistettava direktiivin 91/414/ETY liitteestä I.

(9) Olisi toteutettava toimenpiteitä sen varmistamiseksi, että tolyylifluanidia sisältäville kasvinsuojeluaineille myönnetyt luvat peruutetaan mahdollisimman lyhyen ajan kuluessa eikä niitä uusita ja että tällaisille tuotteille ei myönnetä enää uusia lupia.

(10) Kun pidetään mielessä kyseisen tehoaineen aiheuttamien riskien luonne, jäsenvaltioiden tolyylifluanidia sisältävien kasvinsuojeluaineiden nykyisten varastojen hävittämiselle, säilyttämiselle, markkinoille saattamiselle ja käytölle mahdollisesti myöntämän lisäajan olisi oltava mahdollisimman lyhyt ja päätyttävä viimeistään vuoden kuluttua tämän direktiivin voimaantulosta.

(11) Tällä direktiivillä ei rajoiteta mahdollisuutta esittää direktiivin 91/414/ETY 6 artiklan 2 kohdan säännösten mukainen hakemus tolyylifluanidin sisällyttämiseksi kyseisen direktiivin liitteeseen I.

(12) Tässä direktiivissä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON HYVÄKSYNYT TÄMÄN DIREKTIIVIN:

1 artikla

Poistetaan direktiivin 91/414/ETY liitteessä I oleva tolyylifluanidia koskeva rivi 122.

2 artikla

Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 31 päivänä elokuuta 2010. Niiden on viipymättä toimitettava komissiolle kirjallisina nämä säännökset sekä kyseisiä säännöksiä ja tätä direktiiviä koskeva vastaavuustaulukko.

Jäsenvaltioiden on sovellettava näitä säännöksiä 1 päivästä syyskuuta 2010.

Näissä jäsenvaltioiden antamissa säännöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

3 artikla

Jäsenvaltioiden on varmistettava, että:

a) tolyylifluanidia sisältävien kasvinsuojeluaineiden luvat peruutetaan viimeistään 30 päivänä marraskuuta 2010;

b) 1 päivästä joulukuuta 2010 alkaen tolyylifluanidia sisältäville kasvinsuojeluaineille ei myönnetä lupia eikä lupia uusita.

4 artikla

Jäsenvaltioiden direktiivin 91/414/ETY 4 artiklan 6 kohdan säännösten mukaisesti myöntämän lisäajan on oltava mahdollisimman lyhyt ja päätyttävä viimeistään 31 päivänä toukokuuta 2011.

5 artikla

Tämä direktiivi tulee voimaan 1 päivänä kesäkuuta 2010.

6 artikla

Tämä direktiivi on osoitettu kaikille jäsenvaltioille.

Tehty Brysselissä 9 päivänä maaliskuuta 2010. Komission puolesta José Manuel BARROSO Puheenjohtaja

(1) EYVL L 230, 19.8.1991, s. 1.

(2) EUVL L 119, 9.5.2007, s. 49.